**Anotācija likumprojektam**

**"Grozījumi Maksātnespējas likumā "**

**1. Kādēļ likums ir vajadzīgs?**

* 1. **likumprojekta nepieciešamība**

Uzsākot kopdzīvi vai izveidojot kopīgu saimniecību, starp divām pilngadīgām personām var veidoties ciešas personiskas attiecības, kuru pamatā ir savstarpēja atbildība, rūpes vienam par otru, lojalitāte, sapratne un cieņa. Latvijas Republikas Satversme prasa nodrošināt šo attiecību juridisku, ekonomisku un sociālu aizsardzību. Šobrīd pastāvošais tiesiskais regulējums minēto aizsardzību nenodrošina visos šo attiecību gadījumos.

Ievērojot minēto, ir izstrādāts likumprojekts "Grozījumi Fizisko personu reģistra likumā", kas kopā ar likumprojektu "Grozījumi Notariāta likumā" un citiem saistītiem likumprojektiem vērsts uz šo attiecību juridiskās, ekonomiskās un sociālās aizsardzības nodrošināšanu, ieviešot jaunu tiesību institūtu –partnerību un iekļaujot Fizisko personu reģistrā citstarp ziņas par partnerībām.

Jāņem vērā, ka partnerības pamatā esošās ciešās divu personu savstarpējās attiecības ir tādas, kas var radīt interešu konflikta risku. Lai šīs situācijas noregulētu, ir izstrādāts likumprojekts "Grozījumi Maksātnespējas likumā" (turpmāk - likumprojekts).

Likumprojekts stāsies spēkā vienlaikus ar grozījumiem Fizisko personu reģistra likumā par ziņu par partnerību vai tās izbeigšanu iekļaušanu Fizisko personu reģistrā 2024. gada 1. jūlijā. Līdz ar minētajiem grozījumiem stāsies spēkā arī saistīti grozījumi Notariāta likumā, Pacientu tiesību likumā, likumā "Par iedzīvotāju ienākuma nodokli", likumā "Par interešu konflikta novēršanu valsts amatpersonu darbībā," likumā "Par valsts sociālo apdrošināšanu" un likumā "Par valsts pensijām".

* 1. **paredzētie grozījumi**

Likumprojekts paredz noteikt, ka administratora pienākumus konkrētajā maksātnespējas procesā administrators nevar uzņemties un pildīt, ja administrators juridiskās personas maksātnespējas procesā vai fiziskās personas maksātnespējas procesā pilda ar administratora pienākumiem saistītas darbības, kurās varētu būt personiski vai mantiski ieinteresētas personas, ar kurām administratoram ir partnerība, kā arī attiecībā uz tādu kreditoru vai parādnieku, kura dalībnieks, akcionārs, biedrs, pārraudzības, kontroles vai izpildinstitūcijas loceklis ir persona, ar kuru administratoram ir partnerība.

Saskaņā ar spēkā esošo Maksātnespējas likumu administratora pienākumus konkrētajā maksātnespējas procesā administrators nevar uzņemties un pildīt, ja administrators saskaņā ar Maksātnespējas likuma noteikumiem atzīstams par ieinteresēto personu attiecībā pret parādnieku. Likumprojektā paredzēts, ka par ieinteresēto personu attiecībā pret parādnieku atzīstama arī persona, ar kuru parādniekam, parādnieka dibinātājam, dalībniekam (akcionāram) vai personālsabiedrības biedram, pārvaldes institūciju locekļiem ir partnerība.

1. **Kāda var būt likuma ietekme uz sabiedrības un tautsaimniecības attīstību?**

Likumprojekts nodrošinās, ka tiks veicināta uzticēšanās valstij, novēršot interešu konflikta riskus starp partnerībā esošām personām.

1. **Kāda var būt likuma ietekme uz valsts budžetu un pašvaldību budžetiem?**

Likumprojekts šo jomu neskar.

1. **Kāda var būt likuma ietekme uz spēkā esošo tiesību normu sistēmu?**

Likumprojekts saistīts ar likumprojektu "Grozījumi Notariāta likumā", kas ievieš notariālus aktus par partnerību vai tās izbeigšanu. Likumprojekts saistīts arī ar likumprojektu "Grozījumi Fizisko personu reģistra likumā", kas cita starpā paredz Fizisko personu reģistrā iekļaut ziņas par partnerību.

1. **Kādām Latvijas starptautiskajām saistībām atbilst likumprojekts?**

Likumprojekts šo jomu neskar.

1. **Kādas konsultācijas notikušas, sagatavojot likumprojektu?**

Sagatavojot likumprojektu, notika konsultācijas ar Tieslietu ministriju un organizācijas "Dzīvesbiedri" pārstāvjiem.

1. **Kā tiks nodrošināta likuma izpilde?**

Likuma izpilde tiks nodrošināta saskaņā ar likumā un normatīvajos aktos noteikto kārtību un jau ar esošo valsts institūciju palīdzību. Jaunu institūciju dibināšana nav nepieciešama.